<classify> SHIRIKISHO la Wakuu wa Polisi wa Nchi 14 za Ukanda wa Mashariki ya Afrika EAPCCO, limeziomba serikali za nchi hizo kutekeleza maazimio ya majeshi hayo ili kudhibiti uhalifu unaovuka mipaka. Rai hiyo ilitolewa jana na Mwenyekiti mpya Baraza la Mawaziri wa Mambo ya Ndani ya EAPCCO, Kangi Lugola alipokuwa akifunga mkutano wa mawaziri hao. Lugola alisisitiza kwamba ili kutekeleza maazimio hayo, serikali za nchi wanachama zinatakiwa kuwa na utashi wa kisiasa kwa kutunga sheria za kudhibiti uhalifu unaovuka mipaka. Alisema kuwa bila utashi wa kisiasa, maazimio hayo yatakuwa hayatekelezeki na nchi zitakuwa na mlolongo wa maazimio ambayo hayatekelezeki, hivyo kukwamisha mafanikio ya mapambano dhidi ya uhalifu unaovuka mipaka.Lugola alisema mkakati uliopo kupitia EAPCCO ni kuwabana wahalifu wote ipasavyo na kuhakikisha kuwa nchi wanachama, siyo sehemu ya kupangia mikakati wala eneo la kufanyia uhalifu unaovuka mipaka, bali libaki eneo salama ambalo wananchi wataishi bila ya hofu.Alisema atatumia makubaliano hayo kama mwongozo wa kutekeleza makubaliano na majukumu ili kuondoa changamoto. Alisisitiza kwamba atafanyia kazi maelekezo ya Waziri Mkuu, Kassim Majaliwa ili kudhibiti uhalifu unaovuka mipaka. Aliutaja uhalifu huo kuwa kudhibiti vitendo vya rushwa, usafishaji haramu wa binadamu, usafiridhaji dawa za kulevya, utakatishaji wa fedha, ugaidi, wizi wa magari, usafirishaji wa silaha, ujangili na uharamia.  <topic>: KITAIFA 